钦定古今图书集成/历象汇编/庶征典/第008卷 > 孔子家语 > 《五仪解》
## 钦定古今图书集成/历象汇编/庶征典/第008卷 > 孔子家语 > 《五仪解》

哀公问于孔子曰：“夫国家之存亡祸福，信有天命，非
唯人也。”孔子对曰：“存亡祸福，皆己而已，天灾地妖，不
能加也。”公曰：“善。吾子之言，岂有其事乎？”孔子曰：“昔者
殷王帝辛之世，有雀生大鸟于城隅焉，占之曰：‘凡以
小生大，则国家必王，而名必昌’。于是帝辛介雀之德，
不修国政，亢暴无极，朝臣莫救，外寇乃至，殷国以亡。”
此即以己逆天时，诡福反为祸者也。又其先世殷王
太戊之时，道缺法圮，以致妖孽，桑谷于朝，七日大拱。
占之者曰：“桑谷野木，而不合生朝，意者国亡乎？”太戊
恐骇，侧身修行，思先王之政，明养民之道，三年之后，
远方慕义，重译至者，十有六国。此即以己逆天时，得
祸为福者也。故天灾地妖，所以儆人“主者也；寤梦征
怪，所以儆人臣者也。灾妖不胜善政，寤寐不胜善行，
能知此者，至治之极也。唯明王达此。”公曰：“寡人不鄙
固此，亦不得闻君子之教也。”